Louise Frevert (DF), 2004-04-21:
Dansk Folkeparti skal da ikke lægge skjul på, at vi synes, at det er gode forslag.
Begejstringen kunne selvfølgelig være større og superlativerne stærkere, men vi mener, at disse lovforslag er et skridt i den rigtige retning til at få bedre forhold for tosprogede børn i deres fremtidige virke i uddannelsessystemet. Der har i alt for lang tid været en laissez faire-holdning til integration af tosprogede børn i Danmark eller sagt på en anden måde, man har regnet med, at det danske sprog kom af sig selv.
Vi har passivt set på, at der ikke er sket meget på området, og derfor er det et kærkomment tiltag, at sprogstimulering af tosprogede børn nu bliver obligatorisk
både i folkeskolen, på friskoler og på privatskoler.
For at kunne klare sig i det danske samfund er det alfa og omega, at man har et fælles sprog, som er dansk, også for at kunne have en fælles reference til de kulturværdier, som vi har, ligesom det er det bindende led til en begrebsforståelse, det er vanskeligt at forholde sig til, hvis man ikke kender nuancerne i det danske sprog.
Vi havde også gerne set, at disse to lovforslag havde været lidt strammere i formuleringerne.
Men som tidligere nævnt mener vi, at dette er bedre end ingenting og absolut et skridt i den rigtige retning for børnenes skyld. Man kan dog være en smule irriteret over, at man ikke i samme moment, som man laver et lovforslag om friskolerne og de private grundskoler, tager stramningerne af tilsynet med,
da vi jo kan se her, at i L 195 vil tilsynet stadig have samme karakter som det tilsyn, der virker på nuværende tidspunkt, og det er ikke i overensstemmelse med det tilsyn, som Dansk Folkeparti mener er optimalt på friskolerne og de private grundskoler.
Tiltaget med kommunalbestyrelsen, som hvert år kan foretage en vurdering af barnets sproglige kompetencer og fremskridt for at sikre, at sprogstimulering står mål med, hvad der almindeligvis kræves i folkeskolen,
er et godt initiativ, og derfor er vi fortrøstningsfulde, når det gælder forældre, som ønsker at undervise børn i privat regi.
På den ene eller anden måde vil der stadig være et tilsyn med, hvor langt børnenes sproglige kompetencer er nået. Et vigtigt tiltag er screeningen, undersøgelsen af de tosprogede børn.
I det hele taget kommer vejledningen til at indeholde konklusionerne fra evalueringen af sprogstimuleringen fra efteråret 2002 og på den måde følge op på de initiativer, som hidtil er taget på området.
Nogle kan have indvendinger mod et sådant forslag, idet de kan mene, at der bliver trukket noget ned over hovedet på forældrene i stedet for at se det som, at de har mulighed for et tilvalg for at give deres barn eller børn en god fremtid i Danmark.
Vi mener, at det er sørgeligt, at det skal være nødvendigt at bruge 5 mio. kr. i første omgang på dette lovforslag, da det naturligvis burde være en selvfølge at alle, der er bosat i Danmark, gør sig umage for hurtigst muligt at tilegne sig sproget, så man ikke behøvede at iværksætte disse foranstaltninger.
Når det nu ikke er tilfældet, må vi stille os tilfreds med disse initiativer, som kan forbedre vilkårene for børnenes fremtid.
Selv om lovforslagene ikke er optimale for Dansk Folkeparti, støtter vi dem naturligvis, da vi mener, at vi i dette tilfælde er helt på linje med undervisningsministeren og derfor gerne vil kvittere for det gode initiativ.